
ROZSUDOK V MENE SLOVENSKEJ REPUBLIKY Okresný súd Lučenec sudkyňou JUDr. Andreou Gabrielovou vo veci starostlivosti o maloleté deti: A. B., narodený XX.XX.XXXX a C. B., narodená XX.XX.XXXX, deti zastúpené kolíznym opatrovníkom: Úrad práce, sociálnych vecí a rodiny Lučenec, deti rodičov: otec A. B., narodený XX.XX.XXXX, zomrelý XX.XX.XXXX a matka D. B., narodená XX.XX.XXXX, toho času na neznámom mieste, o návrhu E. B., narodenej XX.XX.XXXX, bytom C. XXXX/XX, F., v konaní o zverenie maloletých detí do náhradnej osobnej starostlivosti, takto rozhodol: I.Súd maloletého A. B., narodeného XX.XX.XXXX a maloletú C. B., narodenú XX.XX.XXXX z v e r u j e do náhradnej osobnej starostlivosti E. B., narodenej XX.XX.XXXX, ktorá j e o p r á v n e n á a p o v i n n á maloleté deti zastupovať a spravovať ich bežné záležitosti, v tom aj majetkové, poskytovať im všestrannú výchovu a výživu, poberať za nich opakované sociálne dávky ako aj iné majetkové a nemajetkové plnenia, nakladať s nimi v prospech maloletých detí. II. V podstatných veciach potrebuje súhlas matky. III. Matka j e p o v i n n á platiť na maloleté deti výživné v minimálnom rozsahu vo výške 30 % zo sumy životného minima na nezaopatrené neplnoleté dieťa, na každé zvlášť, podľa osobitného zákona vždy do 15. dňa toho ktorého mesiaca vopred na účet Úradu práce, sociálnych vecí a rodiny Lučenec, počnúc právoplatnosťou tohto rozsudku. IV. Žiaden z účastníkov n e m á nárok na náhradu trov konania. odôvodnenie: 1.Navrhovateľka podaným návrhom žiadala zveriť maloleté deti do jej náhradnej osobnej starostlivosti. Ako dôvod uviedla, že súrodenci boli zverení do starostlivosti ich otca, ktorý po ťažkej chorobe zomrel. O maloletého A. a maloletú C. sa v súčasnosti stará spolu so sestrou B. B.. Matka maloletých detí žije túlavým spôsobom života, o svoje deti sa nezaujíma, nie je s nimi v žiadnom kontakte. Neozvala sa ani po smrti otca. Vzhľadom na vyššie skutočnosti je dôvodná obava o zdravie a život detí a vzhľadom na spôsob života matky a úmrtie otca, ktorý sa doteraz staral o súrodencov, navrhuje, aby boli deti zverené do jej náhradnej starostlivosti. 2. Zo správy Úradu práce, sociálnych vecí a rodiny Lučenec zo dňa 14.10.2024 vyplýva, že maloleté deti boli zverené do starostlivosti otca, ktorý po ťažkej chorobe zomrel. Po celý čas sa o maloleté deti starali ich plnoleté dcéry E. B. a B. B., ktorá pracuje na turnusy v Rakúsku ako opatrovateľka. Z toho dôvodu návrh na zverenie súrodencov do náhradnej starostlivosti podala ich sestra E.. Sestra B. aj naďalej bude pomáhať pri starostlivosti o súrodencov v čase, keď bude doma. E. B. je na rodičovskej dovolenke, žije s priateľom, spoločne vychovávajú dve maloleté deti G. B., narodeného XX.XX.XXXX a H. B., narodenú
XX.XX.XXXX. Dospelé sestry sa dohodli, že maloleté deti ostanú bývať v rodičovskom dome, ktorého vlastníkom bol ich nebohý otec a budú sa spoločne starať o svojich maloletých súrodencov. Matka nie je s rodinou v kontakte aj napriek tomu, že vie o tom, že otec zomrel, o svoje deti sa nezaujíma. Maloleté deti majú v rodinnom dome zariadené samostatné izby. Hygiena a čistota bola na dobrej úrovni a maloleté deti majú vytvorené vhodné podmienky pre zdravý, psychický a fyzický vývin. Maloleté deti uviedli, že súhlasia s tým, že sa budú o ne starať ich sestry. Maloleté deti boli primerane oblečené, nejavili známky zanedbávania alebo týrania. Na základe vykonaného sociálneho šetrenia dospeli k záveru, že dospelé sestry dobre zvládajú starostlivosť a snažia sa mladším súrodencom vytvoriť harmonický domov, preto je v záujme maloletých detí, aby boli zverené do náhradnej osobnej starostlivosti ich sestry E. B.. 3. Uznesením Okresného súdu Lučenec č. k. 17P/194/2024-25 zo dňa 14.10.2024 boli maloleté deti neodkladným opatrením dočasne zverené do osobnej starostlivosti E. B.. 4. E. B. na pojednávaní uviedla, že na návrhu trvá. Chce, aby súrodenci boli zverení do jej náhradnej starostlivosti. O súrodencov sa stará, nakoľko druhá sestra pracuje v Rakúsku. Otec zomrel, bol chorý, aj pred jeho smrťou sa už o deti starala viac-menej ona. Matka detí sa o deti starať nechce, nemá o ne záujem. Súrodenci súhlasili s tým, ako aj jej priateľ, aby boli zverené do jej náhradnej starostlivosti. 5. Kolízny opatrovník súhlasil s tým, aby maloleté deti boli zverené do náhradnej starostlivosti navrhovateľky, nakoľko druhá sestra pracuje dva týždne v zahraničí, dva týždne je doma. Zo začiatku si chceli deti podeliť, ale z toho dôvodu, že je to takto praktickejšie, deti budú zverené len jednej sestre, ale na výchove sa bude podieľať aj druhá sestra. Zverenie do náhradnej osobnej starostlivosti je v ich záujme. 6. Podľa § 44 ods. 1 zákona o rodine (ďalej len "ZR") náhradnou starostlivosťou je viacero osobitne usporiadaných na seba nadväzujúcich a vzájomne sa podmieňujúcich dočasných opatrení, ktoré nahrádzajú osobnú starostlivosť rodičov o maloleté dieťa v prípade, ak ju rodičia nezabezpečujú alebo nemôžu zabezpečiť. 7. Podľa § 44 ods. 2 ZR náhradná starostlivosť na ktorej základe vznikajú vzťahy medzi maloletými deťmi a inou osobou môže vzniknúť len rozhodnutím súdu a jej obsah tvoria práva a povinnosti vymedzené zákonom alebo súdnym rozhodnutím. 8. Podľa § 44 ods. 3 ZR náhradnou starostlivosťou je a) zverenie maloletého dieťaťa do osobnej starostlivosti inej fyzickej osoby než rodiča (ďalej len "náhradná osobná starostlivosť"). 9. Podľa § 45 ods. 1 ZR, ako to vyžaduje záujem maloletého dieťaťa, súd môže zveriť maloleté dieťa do náhradnej osobnej starostlivosti. Osobou, ktorej možno maloleté dieťa takto zveriť sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu , predpoklady, najmä zdravotné, osobnostné a morálne a spôsobom svojho života a života osôb, ktoré s ňou žijú v domácnosti zaručuje, že bude náhradnú osobnú starostlivosť vykonávať v záujme maloletého dieťaťa. Osobe, ktorá zabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno v čase trvania odňatia dieťaťa zveriť maloleté dieťa do náhradnej osobnej starostlivosti na čas trvania odňatia dieťaťa. 10. Podľa § 45 ods. 2 ZR pri zverení maloletého dieťaťa do náhradnej osobnej starostlivosti uprednostní súd predovšetkým príbuzného maloletého dieťaťa, ak spĺňa ustanovené predpoklady. Ak sa má maloleté dieťa zveriť do náhradnej osobnej starostlivosti prarodiča, súrodenca maloletého dieťaťa alebo súrodenca rodiča maloletého dieťaťa splnenie podmienky trvania pobytu na území Slovenskej republiky sa nevyžaduje za predpokladu, že prarodič, súrodenec maloletého dieťaťa alebo súrodenec maloletého dieťaťa má evidovaný trvalý pobyt alebo iný obdobný pobyt na území členského štátu Európskej únie. 11. Podľa § 45 ods. 3 ZR v rozhodnutí súd vymedzí osobe, ktorej bolo maloleté dieťa zverené do náhradnej osobnej starostlivosti, jej rozsah práv a povinností k maloletému dieťaťu. 12. Podľa § 45 ods. 4 ZR osoba, ktorej bolo maloleté dieťa zverené do náhradnej osobnej starostlivosti je povinná vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia ; osoba, ktorej bolo maloleté dieťa zverené do náhradnej osobnej starostlivosti vykonávanej
na území Slovenskej republiky je povinná najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu, ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestením. Právo zastupovať maloleté dieťa a spravovať jeho majetok má iba v bežných veciach. Ak táto osoba predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd. 13. Podľa § 45 ods. 6 ZR rodičia maloletého dieťaťa vykonávajú práva a povinnosti vyplývajúce z rodičovských práv a povinností len v rozsahu, v akom nepatria osobne, ktorej bolo maloleté dieťa zverené do náhradnej osobnej starostlivosti. Rodičia majú právo stýkať sa s maloletým dieťaťom, ktoré bolo zverené do náhradnej osobnej starostlivosti. Ak sa s osobou, ktorej bolo maloleté dieťa takto zverené nedohodnú o výkone tohto práva, rozhodne na návrh niektorého z rodičov alebo tejto osoby súd. 14. Podľa § 45 ods. 7 ZR vyživovacia povinnosť rodičov voči maloletému dieťaťu rozhodnutím súdu podľa ods. 1 nezaniká. 15. Podľa § 45 ods. 8 ZR súd pri rozhodovaní o zverení maloletého dieťaťa do náhradnej osobnej starostlivosti určí rodičom alebo iným fyzickým osobám povinnosť poskytovať maloletému dieťaťu výživné, rozsah ich vyživovacej povinnosti a súčasne im uloží povinnosť, aby počas trvania náhradnej osobnej starostlivosti najdlhšie však do dovŕšenia plnoletosti dieťaťa poukazovali výživné Úradu práce sociálnych vecí a rodiny. Ak povinný podľa prvej vety neplní vyživovaciu povinnosť, poukazovaním výživného Úradu práce, sociálnych vecí a rodiny má tento úrad právo vykonávať úkony vo veciach uplatňovania nárokov na výživné maloletého dieťaťa vrátane uplatňovania týchto nárokov v exekučnom konaní vo svojom mene a na účet tohto maloletého dieťaťa. Ak je maloleté dieťa zverené do náhradnej osobnej starostlivosti podľa ods. 2 druhej vety osobe, ktorá nemá trvalý pobyt na území Slovenskej republiky, súd povinnému uloží povinnosť, aby výživné poukazoval tejto osobe; Úrad práce, sociálnych vecí a rodiny nemá v tomto prípade právo vykonávať úkony vo veciach uplatňovania nároku na výživu maloletého dieťaťa. Po dovŕšení plnoletosti dieťaťa, ktoré bolo zverené do náhradnej osobnej starostlivosti, sú rodičia povinní poukazovať výživné dieťaťu. 16. Podľa § 45 ods. 9 ZR súd najmenej raz za šesť mesiacov zhodnotí v súčinnosti s orgánom sociálnoprávnej ochrany detí alebo v súčinnosti s inými osobami, ktoré sú oboznámené s pomermi maloletého dieťaťa výkon náhradnej osobnej starostlivosti a to najmä kvalitu starostlivosti o dieťa v náhradnej osobnej starostlivosti a skutočnosť, či rodičia môžu zabezpečiť osobnú starostlivosť o maloleté dieťa. 17. Podľa § 62 ods. 1 ZR plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 18. Podľa § 62 ods. 2 ZR obidvaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 19. Podľa § 62 ods. 3 ZR každý rodič bez ohľadu na svoje schopnosti,, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené, neplnoleté dieťa, alebo na nezaopatrené dieťa podľa osobitného zákona. 20. Podľa § 62 ods. 5 ZR výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. 21. Podľa § 75 ods. 1 ZR pri určení výživného prihliadne súd na odôvodnené potreby oprávneného, ako aj schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie.
22. Podľa § 76 ods. 1 ZR výživné sa platí v pravidelných opakujúcich sa sumách, ktoré sú zročné vždy na mesiac dopredu. 23. Podľa § 78 ods. 1 ZR dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté deti je zmena, alebo zrušenie výživného možné len na návrh. 24. Podľa § 78 ods. 3 ZR pri zmene pomerov sa vždy prihliadne na vývoj životných nákladov. 25. Podľa § 81 ods. 1 ZR, ak súd rozhodne o umiestnení maloletého dieťaťa do náhradnej osobnej starostlivosti, pestúnskej starostlivosti, o nariadení ústavnej starostlivosti alebo o uložení ochrannej výchovy, upraví aj rozsah vyživovacej povinnosti rodičov alebo iných osôb povinných poskytovať maloletému dieťaťu výživné. 26. Z vykonaného dokazovania mal súd preukázané, že v súčasnej dobe za danej situácie má sestra, ktorej boli maloleté deti neodkladným opatrením zverené do dočasnej starostlivosti, vytvorené vhodné podmienky na to, aby vedela zabezpečiť starostlivosť o maloleté deti. Matka sa v súčasnosti nachádza na neznámom mieste, neprejavuje o maloleté deti žiaden záujem, teda nemá vytvorené vhodné podmienky na to, aby vedela zabezpečiť adekvátnu starostlivosť o ne. Otec maloletých detí, ktorému boli zverené do starostlivosti, zomrel, preto je v ich najlepšom záujme, aby boli zverené do náhradnej starostlivosti sestry, ktorá má vytvorené vyhovujúce osobné, rodinné aj majetkové pomery na to, aby vedela zabezpečiť všestrannú starostlivosť a výchovu maloletým, nakoľko matka odmieta zabezpečovať starostlivosť o ne. Z týchto dôvodov súd návrhu vyhovel a rozhodol tak, ako je uvedené vo výrokovej časti tohto rozsudku. 27. Vzhľadom na to, že vyživovacia povinnosť rodičov k maloletým deťom naďalej trvá, určil matke povinnosť platiť výživné vo výške 30 % zo sumy životného minima na nezaopatrené neplnoleté dieťa, nakoľko matka sa nachádza v súčasnosti na neznámom mieste. V súčasnej dobe je minimálna výška výživného, ktorou je rodič povinný prispievať na výživu nezaopatreného dieťaťa 37,53 eura mesačne. V tejto sume súd určil platiť výživné na maloleté deti počnúc od právoplatnosti tohto rozsudku, ktoré výživné bude matka zasielať na účet Úradu práce, sociálnych vecí a rodiny Lučenec. 28. Výrok o trovách súd založil na ustanovení § 52 Civilného mimosporového poriadku, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia, prostredníctvom Okresného súdu Lučenec, Ulica Dr. Herza 14, 984 37 Lučenec na Krajský súd v Žiline. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 Civilného mimosporového poriadku (ďalej len „CMP“) je odvolanie možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 CMP v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 CMP zmena návrhu na začatie konania je v odvolacom konaní prípustná. Podľa § 65 CMP odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 CMP odvolací súd nie je odvolacími dôvodmi viazaný.
Podľa § 67 CMP na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Podľa § 367 ods. 3 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

